## Mazón assegura que el pla de la Generalitat per a la reconstrucció és l’únic que garantix les ajudes a famílies i empreses i la recuperació de les infraestructures

*** Destaca que el Consell està complint amb el compromís d’avançar en la recuperació dels municipis afectats per la dana a pesar de la falta de suport del Govern d’Espanya
* Ressalta que els 49.000 alumnes damnificats per la riuada estan fent classes en els seus municipis i que s’haja recuperat la normalitat en els 57 centres de salut, a més del servici de Metrovalencia i totes les carreteres autonòmiques
* Assenyala que el Consell ha pagat abans del 15 d’octubre tota l’ampliació de les ajudes concedides de primera necessitat, pèrdua de vehicles, autònoms i treballadors en ERTO
* Subratlla la labor del Consell per a arreglar “el desgavell” que va deixar el Botànic en matèria sanitària amb mesures com la instal·lació d’11 nous mamògrafs i la realització de 10.000 mamografies més que l’any passat**

**València.**

El president de la Generalitat, Carlos Mazón, ha assegurat que el pla de reconstrucció de l’executiu valencià per a les zones afectades és l’únic que garantix les ajudes ràpides i sense burocràcia a famílies, empreses i autònoms, i la recuperació de les infraestructures.

Així ho ha traslladat en resposta al grup parlamentari VOX durant la sessió de control en les Corts a on ha afirmat que “estem complint amb el calendari del pla de reconstrucció que ningú pararà”.

D’esta manera, les actuacions de la Generalitat han permés que els 49.000 alumnes estiguen fent classes en els seus municipis, que el 93 % dels centres educatius estiguen operatius i en construcció els huit derruïts, i que s’haja recuperat la normalitat en els 57 centres de salut.

Igualment, ha explicat que les actuacions de la Generalitat han restablit tota la xarxa de Metrovalencia reposant més de 40 quilòmetres de vies, recuperat les 18 carreteres autonòmiques, 12 ponts i 4 passarel·les i 2.755 quilòmetres de pistes forestals i 640.000 hectàrees de muntanya.

El president també ha apuntat la retirada de 800.000 tones de residus, 70.000 metres cúbics de llots i 130.000 vehicles, la reposició de 150 quilòmetres de col·lectors i la reparació de 123 depuradores, l’adequació de 72 polígons i àrees industrials, i la restauració de més de 3.000 arxius històrics, llibres, pintures, tèxtils i escultures.

A més, ha posat com a exemple els 243 milions d’euros per a ajudes a 27.000 famílies per a reposar béns de primera necessitat, 332 milions per a compensar la pèrdua de vehicles per a més de 90.000 propietaris, 185,75 milions per a més de 27.000 autònoms amb empleats i sense, i sis milions per a subvencionar el lloguer a més de 1.400 famílies entre altres.

Així, ha remarcat que el Consell ha complit el seu compromís d’abonar abans del 15 d’octubre la nova remesa d’ajudes per a afectats per la dana “en les quals hem doblat les ajudes per pèrdua de vehicles, primera necessitat, autònoms i ERTOs”.

Per contra, ha lamentat que de les ajudes directes del Govern central un any després “solament haja abonat el 21 %”. El cap del Consell ha tornat a reclamar “col·laboració al Govern d’Espanya” i ha lamentat “el no per resposta” a cada una de les peticions realitzades per la Generalitat, al mateix temps que ha criticat l’exercici d’oposició del PSPV, al qual ha retret que “estiga centrat únicament en el rèdit electoral”.

Igualment, ha recordat el suport del Consell per a l’arrancada del curs acadèmic en les poblacions damnificades per la riuada, en al·lusió a l’aprovació en el passat ple del Consell de la línia d’ajudes per a estudiants d’ensenyances no universitàries. La iniciativa preveu una concessió de 500 euros per alumne o alumna per a l’adquisició de material escolar, llibres i estris educatius i afavorirà 200.000 estudiants.

De la mateixa manera, ha fet referència a altres mesures posades en marxa per l’executiu autonòmic, entre les quals ha destacat l’activació “d’un pla de finançament estable per a totes les universitats públiques en la Comunitat Valenciana”.

**Suport a la llibertat, la convivència, la democràcia i la pau a Veneçuela**

El cap del Consell ha iniciat la seua intervenció traslladant “la seua felicitació a María Corina Machado, Premi Nobel de la pau, la qual cosa ha contraposat amb l’actitud del PSPV i Compromís”, i ha avançat la iniciativa per a presentar en les Corts “una moció per deixar-ne constància la felicitació en la lluita per la llibertat, la convivència, la democràcia i la pau a Veneçuela”.

D’altra banda, en contestació al síndic de Compromís, Mazón ha ratificat el suport del Consell al transvasament Tajo-Segura per a defendre “l’aigua que necessita i mereix la Comunitat Valenciana”.

El president ha ressaltat la figura d’Ernest Lluch, del qual ha dit que continuarà donant nom al Centre d’Especialitats situat en el Complex Sanitari Campanar. En este sentit, ha indicat que el millor homenatge que es pot realitzar a l’exministre assassinat per ETA és “arreglar el desgavell” que el Botànic va deixar en matèria sanitària.

Al respecte, ha destacat els nous 11 mamògrafs que ha instal·lat este Consell per a substituir els que s’havien quedat obsolets, les 10.000 mamografies que s’han fet més que l’any passat o l’hospital amb 500 llits que es construirà en l’antiga Fe de Campanar.

Fecha: 16/10/2025